
    De sosialdemokratiske partiene i Danmark, Sverige og Norge har vært avgjørende for utviklingen av den velferdsmodellen som har gjort Skandinavia til et forbilde for resten av verden. Et møysommelig arbeid gjennom nesten 140 år har skapt resultater som alle de tre landene er stolte av. Men globaliseringen, utviklingen innen informasjons- og transportteknologi og finanskrisen setter den nordiske modellen under press og reiser en rekke spørsmål:


    
      	Hva blir de tre velferdsstatenes hovedutfordringer i fremtiden?


      	Hva er de sentrale, ufravikelige verdiene for våre fellesskap?


      	Hva er det sosialdemokratiske prosjekt i det 21. århundre?


      	Hvordan skal den sosialdemokratiske bevegelsen fastholde sin posisjon som sjefsarkitekt i utviklingen av den modern velferdsmodellen?

    Til min far

  


  
    Drømmen


    Vi har fått de sosialdemokratiske verdiene og velferdssamfunnets logikk inn med morsmelken, vi skandinaver – enkelte mer motvillig enn andre, men få kan unnslå seg den sosialdemokratiske kulturarven. Ingen politisk bevegelse har preget det 20. århundres Skandinavia så sterkt som den sosialdemokratiske. Ingen bevegelse har til de grader definert vårt samfunns oppbygning og våre holdninger til fellesskapet. Og resultatene er ikke til å ta feil av. Skandinavia er en unik enklave av likhet, privilegier og rikdom, et forbilde for verden omkring oss. Her er drømmen om demokrati, deltakelse og fellesskap realisert i eksemplarisk grad, ikke minst takket være den sosialdemokratiske dominansen gjennom det meste av de siste 100 år.


    Men vil det vare? Vil den nordiske modellen og de skandinaviske samfunnene tåle de påkjenningene som ligger i globaliseringen, økende krav til kostnadseffektivitet og en befolkning i voldsom forandring? Og hva vil de sosialdemokratiske partiene, og verdiene de står for, bety for fremtiden? For krise er kanskje et litt for sterkt ord. Kanskje er det en passende betegnelse for den sosialdemokratiske ideologien internasjonalt, men ikke her.


    Selv om Arbeiderpartiet mistet makten i Norge i fjor, og tross Socialdemokraternas lange opposisjonsperiode i Sverige har begge partier et solid grep på befolkningen, med tilslutning på omkring en tredjedel av velgerne. De danske regjeringsbærende sosialdemokratene er imidlertid i vanskeligheter, og det samme gjelder mange andre sosialdemokratiske partier i Europa.


    Det var som om det skjedde noe med den sosialdemokratiske ideologien i løpet av det første tiåret etter årtusenskiftet. Etter en god periode på 1990-tallet, da det var mange sosialdemokratisk ledede regjeringer i Europa, begynte folk å vende de sosialdemokratiske partiene ryggen. Var det frykten for terrorismen? Var det speilbildet av oss selv i skikkelse av krigførende nasjoner, medansvarlige for tortur, bortførelser og krigsforbrytelser? Begivenheter som sosialdemokrater enten ikke fordømte sterkt nok, eller kanskje til overmål støttet opp om? Var det den nye retorikken som fulgte i kjølvannet av 11. september 2001, hvor oppfatninger ble en konstruerbar virkelighet og sannheten i større grad enn noensinne ble noe som kunne diskuteres politisk? Var det den politiske selvfokuseringen omkring den europeiske grunnloven? Den som led en så trist skjebne i den franske og den nederlandske nasjonen mens EU ble utvidet til 25 land og fikk nok å gjøre med gjestearbeidere, sosial dumping og velferdsturisme. Var det kanskje det forhold at de fleste land for alvor ble omdannet til flerkulturelle samfunn i de årene, og da særlig i de strøkene som tradisjonelt bebos av sosialdemokratiske velgere? Gikk det rett og slett for bra frem til 2008, da det plutselig ikke gikk mer? Og opplevdes økonomi- og finanskrisen i virkeligheten som en svikt fra sosialdemokratisk side? Som om sosialdemokratene hadde sovet og forsømt sin tilsynsplikt overfor markedskreftene som sendte de fleste utfor stupet?


    Mens sosialdemokrater over det meste av Europa bærer seg over de årene og kanskje bekymrer seg over disse spørsmålene, er det de kristen-konservative og liberale partiene som har fått lov til å definere krisepolitikken. Fortellingen om krisen har mange steder i Europa vært en formaning om at statene har skjemt bort borgerne med for mye velferd. Med andre ord for mye trygd, sunnhet og utdannelse, og regningen er blitt belastet nettopp der. Sosialdemokratene har lykkes langt dårligere med en fremstilling av hva som forårsaket krisen, enten det nå var finanssektorens internasjonale integrering, dens ansporingssystemer og støtte av usikker lånepolitikk, politisk uansvarlighet og for få restriksjoner for banker og investeringsselskap. Og glemt er astronomiske utgifter, som for eksempel til krigen i Irak.


    Svaret på den langvarige nedgangen i Europa har vært å spenne inn livremmen på dem som har minst fra før. En skulle tro det kunne ligge en ny begynnelse for ansvarlighet og sosial tankegang her. Men i denne krisen har den brede oppfatningen av urettferdighet blant europeerne ikke gitt seg uttrykk i støtte til de sosialdemokratiske partiene. Og heller ikke i Skandinavia er det noen automatisk kobling mellom befolkningens ønske om en stabil og bærekraftig fremgang og de sosialdemokratiske partiene.


    Under den siste store krisen på trettitallet innledet de svenske sosialdemokratene i 1932 sin førtifireårige regjeringsperiode, som bare hadde et svært kort avbrudd sommeren 1936. Perioden ble oppbygningen av det svenske folkehjemmet, en idé formet av Per Albin Hansson. Han var en sønn av folket og hadde arbeidet seg opp fra total fattigdom, først som visergutt og ekspeditør, og han endte med å bli statsminister i 1932, landsfader og en hovedideolog for partiet.


    Hans karakter illustreres blant annet av talen han holdt under et nordisk sosialdemokratisk ungdomsmøte i København i juli 1930, der han sa følgende: «Makt er ikke bare makt, men også ansvar. Et seierrikt demokrati må ikke glemme at ekte demokrati er respekt for alle, selv for mindretallet. Makt kan ikke misbrukes selv av flertallet. Overmotet er ikke demokratisk.»


    Allerede i 1920-årene hadde han begynt å fundere på hvordan et godt samfunn for alle svensker skulle utformes politisk, og han hadde overveid navnet «medborgerhjemmet», som klang bedre i sosialdemokratiske ører, men virket mindre naturlig. Det ble «folkehjemmet» som gikk av med seieren, og han snakket om det som et sted hvor samhørigheten og fellesskapet dominerte. Der en ikke kjente til privilegerte og underprivilegerte. Eller som han selv sa: I folkehjemmet er det ingen gullunger og ingen stebarn, her ser vi ikke ned på hverandre.


    I Danmark var statsminister Thorvald Stauning i gang med sin andre periode som statsminister. Den varte fra 1929 til 1942. Han kom også fra fattige kår, og han begynte som sigarsorterer, ble fagforeningsmann og senere en av de viktigste politiske skikkelsene i sosialdemokratenes historie. Han balanserte en viss hedonisme på det private plan med en sterk, pliktoppfyllende og kjærlig hånd i politikken. Han la an på å lede landet rolig langs en pragmatisk vei mellom revolusjonen på den ene side og det reaksjonære på den annen side, og utviklet partiet fra et parti for arbeiderklassen til et bredt folkeparti under parolen Danmark for Folket. I 1936 fikk sosialdemokratiet med ham i spissen 46 prosent av stemmene, og ved hans død i april 1942 skrev Sosialdemokraten følgende: «Det har stått større glans rundt mang en annen dansk politiker, men ingen av dem klarte som Stauning å inkarnere sin egen klasses beste egenskaper, og dertil vokse ut av partifeidene som en sentral statsmannsskikkelse – et samlingsmerke for en hel nasjon.»


    Norge var hardt rammet av den store depresjonen etter krakket i 1929. Hver tredje organiserte arbeider var arbeidsløs, henimot 300 000 mennesker i den daværende befolkningen på 2,8 millioner var avhengig av trygd. Da bondepartiregjeringen vedtok å dele ut matkuponger i stedet for å gi de ledige et kontant pengebeløp, fikk det Arbeiderpartiets formann Johan Nygaardsvold til å spørre regjeringen om den syntes det mest effektive tiltaket mot arbeidsløsheten var å «sitte og regne ut hvor mange gryn, hvor mange sild og hvor mange poteter de arbeidsløse trenger for ikke å sulte i hjel».


    Den sosiale indignasjonen lyste ut av partilederen, som kjente til hardt slit gjennom en fortid som blant annet trelast- og jernbanearbeider. Arbeid til folket var parolen ved valget i 1933, og da kongen ba ham danne regjering i 1935, var hans misjon som statsminister klar: Alle midler skulle tas i bruk for å gi folk arbeid og et anstendig liv. Det var hans etterfølger Einar Gerhardsen som ble kjent som «landsfaderen», men Johan Nygaardsvold ledet et fremgangsrikt Arbeiderparti inn på en reformvennlig kurs og etablerte AP som det store, ansvarlige folkepartiet som skulle komme til å bygge opp det norske velferdssamfunnet.


    Alle de tre store sosialdemokratiske lederne under den økonomiske krisen i trettiårenes Skandinavia ble ikoniske skikkelser i historien og løftet partiene opp på skuldrene av kravet om arbeid og anstendighet. Partiene ble hovedarkitekter i oppbygningen av de tre skandinaviske velferdssamfunnene, og løftet landene til en tidligere ukjent internasjonal status. Trekvart århundre senere, i vår tids krise, er de tre sosialdemokratiske partienes posisjoner noe annerledes.


    Det norske Arbeiderpartiet forlot regjeringskontorene etter åtte år i september 2013 etter et valg som ble godt for partiet, men likevel ikke ga koalisjonen flertall. I dag er AP et parti med stor selvtillit. De svenske sosialdemokratene har hatt en tung periode i opposisjon, og ved siste valg fikk de den laveste oppslutningen på hundre år. Resultatet i 2010 på 30,66 prosent av velgerne ville kunne skape misunnelse hos mange andre partier, men for Socialdemokraterna ble det startskuddet for en kaotisk periode som varte frem til valget av partileder Stefan Löfven i 2012. Siden har det gått fremover igjen for Socialdemokraterna.


    De danske sosialdemokratene har mistet støtte ved alle valg siden 1998. Partiet er ikke lenger Danmarks største, og ved neste valg kan de risikere å miste annenplassen også. Nedturen er historisk i det gamle danske partiet. Utsiktene til et Folketing uten samme sosialdemokratiske dominans er noe helt nytt i dansk politikk, et ukjent terreng.


    I 1871 ble Socialdemokratiet i Danmark stiftet, åtte år etter at det første sosialdemokratiske partiet, det tyske SPD, ble grunnlagt i 1863 under navnet Allgemeine Deutsche Arbeiterverein. Herfra spredte tankene om sosial rettferdighet og demokrati seg, og Det Forenede norske Arbeiderparti ble stiftet i 1887, og Sveriges Socialdemokratiske Arbetareparti ble stiftet i 1889.


    Det er en underlig standhaftighet i de politiske argumentene gjennom siste århundre. I dag er det andre tider. Den økonomiske og teknologiske utviklingen har gitt oss helt andre levevilkår. Men de politiske argumentene mot en mann som Thorvald Stauning, for å ta et eksempel, gikk på at systemet han sto for hemmet arbeidsomhet og sunn selvoppholdelsesdrift, og at det fremmet kravmentalitet på bekostning av tradisjonelle verdier som plikt, flid og selvsagt kongetroskap. Ekkoet av disse argumentene kan leses i enhver avis den dag i dag, og vitner om at man under et tykt lag av konvensjoner, utvikling og formaliteter fortsatt finner de samme dype motsetningene i skandinavisk politikk.


    Den skandinaviske drømmen er blitt til i et ønske om å trekke seg tilbake fra den konkrete politikken og de dagsaktuelle spørsmålene og snakke om de store linjene med tre av Skandinavias aller største politikere. Samtalen begynner med de forandringene som finner sted i velferdsstatene våre, på arbeidsmarkedet og i den skandinaviske befolkningen, før den går over til finanskrisen og demokratiet, innvandringen og populismen. Deretter drøftes de sosialdemokratiske partiene og skjebnestundene deres, og samtalen ender ved hjerteblodet, de sosialdemokratiske verdiene og målsetningene i det 21. århundre. De tre politikerne er blitt intervjuet hver for seg, og siden er bidragene deres klippet sammen. Prosessen har vært åpen, og de tre hovedpersonene har hatt adgang til materialet underveis.


    Bokens hovedpersoner er håndplukket på bakgrunn av sin status i de tre partiene og sine personlige egenskaper. Samtlige har et solid ideologisk fundament, en filosofisk tilnærming til politikk og stor politisk modenhet og erfaring.


    Jens Stoltenberg gikk i år av som formann i Arbeiderpartiet. Han var statsminister fra 2000 til 2001 og igjen fra 2005 til 2013.


    Carin Jämtin er i skrivende stund Socialdemokraternas partisekretær og har tidligere vært statsråd under Göran Persson. Hennes popularitet blant de svenske sosialdemokratene er enorm, og hun lanseres om og om igjen som kommende formann for partiet.


    Mogens Lykketoft er blitt kalt den beste statsministeren Danmark aldri fikk. Han er tidligere formann for Socialdemokratiet, tidligere finans- og utenriksminister under Poul Nyrup Rasmussen og nåværende formann for Folketinget.


    Selv er jeg dansk med et svensk etternavn. Tippoldeforeldrene mine gjorde sitt til å gjenerobre en bit av Skåne gjennom å kjøpe Allarpshemmet, en gård i den lille sydsvenske byen Allarp. Det gikk ikke bra. Etter at tippoldefar døde av lungebetennelse under et besøk på slektsgården ved Næstved, tvang den danske forpakteren tippoldemor til å gifte seg med ham. Han var dessuten drikkfeldig og spillegal, og dette sørgelige kapitlet i familiens Sverige-krønike endte med at gården gikk tapt i forpakterens skjørlevnet, og det eneste som kom hjem til Danmark i noenlunde god behold var etternavnet og oldefaren min, som ble dyrlege i Varde.


    Foruten å være skribent, jurist og skjønnlitterær forfatter er jeg selv sosialdemokrat, det har jeg vært gjennom det meste av mitt voksne liv. Tidligere har jeg vært internasjonal sekretær for de danske sosialdemokratene, derfor kjente jeg også de tre intervjuobjektene fra før da jeg i januar og februar 2014 reiste og intervjuet dem for denne boken.

  


  
    Del I


    Velferden, arbeidet og konkurransen

  


  
    Et sosialt eksperiment i hard konkurranse


    En av de amerikanske fetterne mine pleier å si at Danmark ikke er et land, men et sosialt eksperiment, og det er ikke så helt feil. Statene i Norden er forskjellige i utforming, men har flere avgjørende likhetstrekk som skiller dem fra resten av den vestlige verden. De baserer seg på en velferdsstat med høyt skattetrykk og en rekke universelle og sosiale ytelser som i stor grad frigjør individer fra innbyrdes avhengighet. Gjennom mange forskjelligartede virkemidler og tiltak sørger de for å forbedre forutsetningene for sosial mobilitet og utfoldelse. Den nordiske modellen har en godt utbygd pleie- og omsorgssektor, et skattefinansiert utdannelsessystem og et sosialt sikkerhetsnett i tilfelle arbeidsløshet.


    Sysselsettingen er høy blant begge kjønn i alle de nordiske land. Ekstremt høy for de nordiske kvinnene, som yter et langt større bidrag til økonomien enn sine medsøstre i resten av den vestlige verden. Typisk er tre fjerdedeler av dem i arbeid, mens det bare er drøye halvparten i store deler av Øst- og Sør-Europa. Alle de nordiske landene investerer aktivt og langsiktig i arbeidsstyrken gjennom utdannelse, videreutdannelse og sosial trygging. Makroøkonomisk prioriteres sysselsetting og lav inflasjon.


    Arbeidsmarkedene i Norden baserer seg på høy organiseringsgrad og kollektivavtaler mellom partene. Institusjonene, organisasjonsstrukturene og beslutningsprosessene våre er innrettet på bred deltakelse og jevnbyrdige maktforhold. Dette skaper en høy grad av demokrati, tillit og trygghet i mange deler av samfunnet. Arbeidsmarkedets parter deltar også aktivt i den politiske prosessen, og det er korte avstander mellom topp og bunn.


    Vi nordboere setter pris på likhet, effektivitet, selvstendighet og rettskaffenhet. Som mennesker er vi nøysomme og i varierende grad naturlige og liketil. De skandinaviske samfunnene skiller seg fra mange andre ved en meget høy grad av tillit innbyrdes i befolkningen og tillit til samfunnets institusjoner.


    De nordiske modellene har høstet internasjonal anerkjennelse i takt med at de har gått til topps på internasjonale rangeringslister. Magasinet The Economist beskriver Nordens velferdsmodeller som den neste økonomiske supermodellen. Bladet skriver at de riktignok synes statsforvaltningene er for store og skattetrykket for sterkt, men at den nordiske modellen likevel er noe hele verden bør ta lærdom av, blant annet på grunn av dens motstandskraft mot økonomi- og finanskrisen.


    Samtidig er det en utbredt forestilling i befolkningene om at vår type samfunnsmodell er utrydningstruet av globaliseringen, og at velferdsstaten kommer til å gjennomgå voldsomme forandringer.


    Bekymringen er ikke tatt rett ut av luften. Utviklingen i Danmark er blitt kalt et paradigmeskifte. Pensjonsalderen er satt høyere, rettighetene ved arbeidsløshet er blitt redusert, og barnetrygden er gjort inntektsavhengig. Den universelle velferden er på vei ut i Danmark, til fordel for målrettet hjelp til dem som har størst behov. I Sverige har skatteinntektene gått markant ned under den konservative regjeringen, fra 50 prosent av bruttonasjonalproduktet til drøyt 45 prosent, og i løpet av perioden har regjeringen dessuten gjennomført en rekke privatiseringer.


    Men hva er grunnoppskriften på de nordiske modellene? Når slutter en velferdsstat å være velferdsstat? Og hvorfor er disse samfunnsmodellene så sterke i den globale konkurransen?


    Hva er velferdsstaten for et fenomen, og hvilke elementer består den av?


    Jens: Jeg tror man skal se på dem som bygde velferdsstaten. De var svært pragmatiske. For dem var velferdsstaten et virkemiddel for å få i stand forskjellige løsninger og praktiske ordninger med det formål å gi folk trygghet.


    Når jeg sier dette, er det fordi det ikke har sittet noen nasjonale sosialdemokratiske strateger – som en Tage Erlander eller en Per Albin Hansson eller en Thorvald Stauning – og tegnet et ferdig kart. Men de hadde noen ideer, og så fant de pragmatiske løsninger underveis. Derfor er velferdsstatene også forskjellige i sin utforming.


    Det er en sosialdemokratisk dyd, en verdi og en hedersbetegnelse å være pragmatisk. Vi har oppnådd resultatene, og vi er helt åpne for forskjellige virkemidler og har vært det gjennom alle år. Velferdsstatene er ganske sammensatte og svært ulikt oppbygd.


    Jens Stoltenberg:


    Det er en sosialdemokratisk dyd, en verdi og en hedersbetegnelse å være pragmatisk.


    Men det som kjennetegner en velferdsstat, fellesnevneren, er for det første at alle skal ha like muligheter: Uansett om foreldrene er rike eller fattige, om de er innvandrere eller født i Norge, om de er fra by eller land, skal de ha samme mulighet til utdannelse, sunnhet, sosial sikring og den slags. Og det har jo velferdsstaten vært i ganske god stand til å tilby. En annen ting er at de sosialdemokratiske velferdssamfunnene bygger på arbeid, på deltakelse. Det er den gamle parolen som sier «gjør din plikt, krev din rett». Sosialdemokratiet har alltid vært ganske tydelig på at en skal bidra, og at hele velferdsstaten bygger på at folk arbeider og bidrar til fellesskapet. Så tryggheten får vi fordi folk også bidrar.


    Carin: Velferdsstaten bygger på en felles finansiering via skatten. Og så bygger den på en felles styring, slik at demokratiet detaljstyrer velferdsytelsene.


    For eksempel har vi jo privatisert apotekene i Sverige, og det fører til at i Stockholm, hvor jeg bor, er det en mengde apoteker, og det er svært lett å finne medisinen sin, eller hva en nå trenger. Men i tynnere befolkede områder kan det være litt av en utfordring. Det kan hende at apoteket ikke har alt, og det er mange historier om folk som får en bomtur fordi apoteket ikke har insulin, for eksempel, og så må de bruke tid på å kjøre langt for å få sin livsnødvendige medisin. Og slik kan det jo ikke fungere. Vi var da også imot den privatiseringen, men nå er det ikke mulig for staten å omgjøre den. Det vi kan gjøre, er å styre langt bedre hvordan apotekene skal drives, hvor spredt de må ligge og hvilken service de skal yte. Med andre ord en tydelig felles styring slik at man demokratisk kan sikre kvaliteten på velferdsytelsene, det være seg barnepass, eldreomsorg eller helsevesen.


    Carin Jämtin:


    Velferdsstaten bygger på en felles finansiering via skatten. Og så bygger den på en felles styring, slik at demokratiet detaljstyrer velferdsytelsene.


    Mogens: Grunnsubstansen i velferdssamfunnet er et utdannelses-, helse-, barnepass- og eldreomsorgssystem som ikke nevneverdig avhenger av den private pengepungens størrelse. Og siden dette eksisterer og er finansiert gjennom et rimelig progressivt beskatningssystem, betyr det at vi mobiliserer mer talent i den samlede befolkningen enn hva som skjer de fleste andre steder. Jevn og rettferdig fordeling av muligheter i livet er det sentrale DNA for et velferdssamfunn.


    Det er velferdsstatens sine qua non?


    Mogens: Ja, og tanken om å få skattene så langt ned at det bare er de riktig fattige vi gir gratis ytelser til, det er de ultraliberales målsetning. Men: «Welfare only for the poor is poor welfare.» Hvis samfunnet bare skal påta seg å holde hodene til den fattigste tiendedelen over vannet, er det helt sikkert at det store flertall av velgere kun vil interessere seg for kvaliteten på det de kan få for privatforsikringene sine. Velferd bare for de fattige er fattig velferd. Så alle de inntektsbestemte betalingssystemene en finner opp i stedet for å beholde en rimelig progresjon i skattesystemet, er derfor av det ONDE!


    For eksempel er jeg litt skuffet over at et halvt århundres kamp for å unngå inntektsregulering av barnetrygden har havarert under en sosialdemokratisk regjering i Danmark. Det er jeg, for all erfaring viser at når en først begynner å skjære ned på universelle ytelser til de rike, vil en i nedskjæringsrunde etter nedskjæringsrunde i fremtiden senke disse grensene, og til slutt er det bare de få såkalt virkelig fattige som får noen glede av ordningen.


    I virkeligheten har jeg alltid ønsket at støtten til barnefamiliene i stedet for å bli utbetalt kontant kunne skje i form av et større minstefradrag i skattesystemet for dem som skulle forsørge andre enn seg selv. Alt det en vil bevare og beskytte, bør en «gjemme» i skattesystemet. Og alt det en vil ha skåret ned på og spart på etter hvert som tiden går, skal en utbetale kontant. Hvis barnetrygden i stedet hadde vært et større minstefradrag for foreldrene, ville ingen funnet på å inntektsregulere det. Og hvis en synes at de rike betaler for lite skatt, er det vel mer relevant å heve trekkprosenten eller skjære ned fradragene for alle rike, ikke bare for de rike som også har barn.


    Grunnen til at Skandinavia har greid seg gjennom krisen med skinnet i behold, ligger den i at vi simpelthen var rikere og hadde bedre økonomisk fotfeste da krisen rammet, eller i at vi har bygd opp noen unike samfunn som er basert på en rekke verdier og strukturer som faktisk er robuste?


    Mogens: Jeg er ikke i tvil om det siste. Helt frem til finanskrisen i 2008 sa World Economic Forum, som ikke kan beskyldes for å være noen sosialdemokratisk kamporganisasjon, at vi i Danmark var et av de to–tre mest konkurransedyktige samfunn i verden. Noe som jo er totalt uforståelig for alle de fra borgerlig side, både økonomer og politikere, som mener at lav skatt er eneste måte å beholde konkurranseevnen på. Det er fordi de ikke måler hva en får for skatten. Vi har jo ikke et korrupsjonsapparat som bare suger pengene ut til gale hender.


    Vi produserer noen offentlige serviceytelser som vi fortsatt kan gjøre mer effektive på mange felt, men sammenliknet med nesten alle andre steder i verden har vi hatt en effektivt innrettet offentlig sektor. Ellers ville vi ikke som samfunn fått den høye rangeringen i konkurranseevne hos World Economic Forum. Da vi senere mistet topplasseringen, var det ikke fordi den offentlige velferden var gått amok. Det var fordi den private grådigheten gikk amok i bobleøkonomien her i landet. Dette skjedde mange andre steder også, men mer hos oss enn for eksempel i Sverige og Tyskland, siden vi gikk rundt i den store friverdirusen1 som ble fremmet av en regjering som av hensyn til egne gjenvalgsmuligheter ga avkall på all behørig omhu i den økonomiske politikken inntil Anders Fogh Rasmussen2 fikk en stilling et annet sted i verden.


    Hvilke konkurransefortrinn har Sverige i dag?


    Carin: Det vi burde hatt som konkurransefortrinn, er et høyt kompetansenivå. Det vi fortsatt har, er svært selvstendige arbeidstakere. Svenskene tar beslutninger på arbeidsplassen og er driftigere og mer selvstendig tenkende enn hva som er vanlig i mange land. Det er likegyldig om det er i en bank eller i en barnehageklasse. I en viss utstrekning fører det svenske skolesystemet til at folk er kritisk tenkende voksne mennesker når de kommer ut i arbeidslivet.


    Jens: Den skandinaviske velferdsstaten bidrar til at mange kan delta i utdannelse, arbeid og verdiskaping. At vi har et høyt utdannelsesnivå og et velferdsnivå slik at folk våger å satse. Det er jo sånn at trygge mennesker våger mer, noe som gir seg uttrykk i en høy grad av innovasjon i Norden. Det er høy kvinnelig sysselsetting fordi det finnes barnehager og en familiepolitikk som er slik tilrettelagt at kvinner kan arbeide. Og så har vi de sosiale reformenes produktivitet. Det er slik velferdsstaten bidrar til økonomiens vekstpotensial. Dette er den skandinaviske velferdsstatens styrke. For eksempel er barnehager bra for å få kvinner i arbeid, og mange kvinner i arbeid er bra for økonomien.


    De sårbare punktene er at dette må finansieres, og at man må ut og forsvare et skattenivå som skal finansiere velferden. En av grunnene til at mange europeiske land sliter med dette, er at de tror det går an å ha et velferdsnivå som vårt og et skattenivå som i USA. Men det går jo ikke. Derfor må man ut og forsvare finansieringen. Et annet sårbart punkt er at man må utforme velferdsordningene slik at de fremmer arbeid. Feil utformet hemmer de jo arbeid. Vårt arbeid med pensjonsreformen og arbeidsdyktighetsreformen i Norge er innrettet på at velferdsordningene ikke skal bli fattigdomsfeller, men være trampoliner. Altså ikke et sikkerhetsnett man sitter fast i, men en trampoline som gjør at man våger å satse.


    Mogens: En kan alltids identifisere som en grunnleggende iakttakelse at hvis vi skal opprettholde en rimelig høy levestandard og velferd i vår del av verden, er det en rekke forutsetninger som må oppfylles samtidig. Etter min mening er den viktigste forutsetningen ikke at vi skal konkurrere på lønn eller selskapsskatt med dem som ligger lavest i verden. Vi skal konkurrere på stadig å ligge i toppen kompetansemessig når det gjelder menneskene som er her i Danmark og i vår del av verden. For det er det vi hittil har levd av.


    Det er den nordiske arbeiderbevegelsens fortjeneste at vi gjennom mange tiår fastholdt en solidarisk lønnspolitikk med en ganske høy avtalefestet minstelønn som avskar de dårligst betalte jobbenes eksistens. Til gjengjeld sørget vi gjennom en aktiv utdannelses- og arbeidsmarkedspolitikk for at mennesker som i utgangspunktet ikke hadde kvalifikasjoner til å få skikkelig lønnet arbeid, fikk mulighet til omskolering og videreutdannelse, slik at de faktisk kunne få en skikkelig jobb. Det er denne ambisjonen vi skal gjøre vårt ytterste for å fastholde i en ny og kanskje vanskeligere internasjonal virkelighet.


    Men erkjennelsen av dette er jo sviktende, eller troen på at vi kan fortsette med det, begynner å svinne. Og utfordringene er selvfølgelig også i en viss forstand blitt større med internasjonaliseringen, tempoet i utflyttingen av tradisjonelle industriarbeidsplasser til andre deler av verden, og den hurtige veksten i innvandringen av ung, frisk arbeidskraft som er villig til å akseptere lav lønn på vårt eget europeiske arbeidsmarked. Selvfølgelig er noen av disse utfordringene blitt større.


    Men det virker også som om hele velferdsmodellens grunnmekanikk har gått i glemmeboken. Jeg mener ikke at en bare kan gjøre som på nittitallet, for hver epoke har sine egne utfordringer, og begrensningene er større nå etter finanskrisen og med mangelen på felles vilje til å føre en vekstfremmende politikk i Europa. Men på nittitallet hadde vi hell med å få folk til å arbeide med noe annet. Selv om titusener eller hundretusener av tradisjonelle arbeidsplasser forlot landet, kunne vi skape nettovekst i sysselsettingen ved å hjelpe folk også kvalifikasjonsmessig over i annet arbeid. Og dette er vel den avgjørende forutsetningen for at vi kan fastholde velferdssamfunnet og den danske modellen.


    Og du sier at vi har glemt hva denne grunnmekanikken er?


    Mogens: I dag er det altfor mye snakk om å oppnå konkurranseevne bare ved å holde igjen på lønningene og skattene, eller til og med ved å sette lønnen og skatten ned og stramme inn på de dyre velferdsordningene. Men vi må hele tiden huske at velferden, det vil si offentlig sektors produksjon av utdannelse, eldreomsorg og sunnhet, ikke har vært noen byrde for næringslivets utvikling, men en forutsetning for den, og en forutsetning for mobiliseringen av begge kjønn i nesten likt omfang på det danske arbeidsmarkedet.


    Så når en problematiserer at vi har mange flere passivt forsørgede i Danmark enn andre steder, er svaret todelt: Vi kan forhåpentligvis opptre såpass klokt at vi kan få mange av de passivt forsørgede i arbeid. Men vi har allerede en større andel av menn og kvinner mellom 15 og 65 i enten utdannelse eller arbeid enn så å si alle andre land. Forskjellen ligger ikke i at vi har mange flere forsørgede. Den ligger i at vi har flere offentlig forsørgede, siden vi har valgt å organisere oss på en sånn måte at de som faller utenfor, i høyere grad er offentlig trygdet, slik at de ikke i samme grad som andre steder blir avhengig av familie som kan og vil hjelpe.


    Den grunnleggende forståelsen av hvordan velferdssamfunnet henger sammen, gjør seg altfor lite gjeldende i den politiske debatten. Det velferdskritiske synet er blitt langt bedre fremmet med mer penger i ryggen og med større fremstillingskraft. Det er meget trist.


    Mogens Lykketoft:


    Den grunnleggende forståelsen av hvordan velferdssamfunnet henger sammen, gjør seg altfor lite gjeldende i den politiske debatten.


    Er likheten en konkurranseparameter i dagens Skandinavia?


    Jens: Ja, hvis en tenker at det er en sterk sosialdemokratisk tradisjon og et sosialdemokratisk budskap at vi er opptatt av å redusere forskjellene, og det mener jeg vi bør være stolte av. Men det er fortsatt noe vi bør prioritere meget høyt som et politisk prosjekt, og her er det en svært klar forskjell mellom høyrefløyen og oss. Høyrefløyen har dels ikke vært opptatt av det, og dels ikke valgt å ta de politiske kampene for å bekjempe forskjellene. Jeg mener at små forskjeller mellom mennesker er en verdi i seg selv, og dertil et bidrag til konkurranseevnen, siden det er mange som er med og bidrar, det er mange i arbeid, det er stor likestilling mellom kvinner og menn, og det er integrering av innvandrere. Noe av det som gjør oss mest konkurransedyktige, er jo hvor mange kvinner som er i arbeid i Norge. Det er jo også et bidrag til økonomien og til å redusere forskjeller. Og hvis det lykkes å integrere innvandrerne, vil dette være et uttrykk for utjevning av forskjeller og en styrke for økonomien. At mange får en god utdannelse, er bra både for bekjempelsen av sosiale ulikheter og for konkurranseevnen.


    Skandinavia ligger jo helt i toppen av flere internasjonale konkurranseindekser. Vi har høyere sysselsetting og lavere arbeidsløshet enn de fleste andre land. Det har forsvunnet arbeidsplasser i Norge, men nye har kommet i stedet. Det er faktisk blitt skapt flere enn det har forsvunnet. I Danmark er det litt annerledes, men Danmark har også høy sysselsetting og en arbeidsløshet som i europeisk perspektiv er meget lav.


    
      
        1 Friverdien er den ubelånte delen av en eiendoms verdi. (Fotnotene i denne boken er satt inn av den danske og norske redaksjonen.)

      


      
        2 Dansk borgerlig-liberal statsminister fra 2001 til 2009.

